b'\n_START_ARTICLE_\nCluj-Napoca P\xc3\xbcha Miikaeli kirik\n_START_PARAGRAPH_\nCluj-Napoca P\xc3\xbcha Miikaeli kirik (ungari Szent Mih\xc3\xa1ly-templom; rumeenia Biserica Sf\xc3\xa2ntul Mihail) on rooma-katoliku kirik Transilvaanias, t\xc3\xa4nap\xc3\xa4eva haldusjaotuse j\xc3\xa4rgi Rumeenias Cluji maakonna Cluj-Napoca linnas._NEWLINE_Algselt oli see rooma-katoliku kirik. Aastatel 1545\xe2\x80\x931566 oli see reformatsiooni tagaj\xc3\xa4rjel kalvinistlik kirik, aastatel 1566\xe2\x80\x931716 oli kirik unitaarlaste valduses. P\xc3\xa4rast seda muudeti see vastureformatsiooni k\xc3\xa4igus taas rooma-katoliku kirikuks._NEWLINE_Kirikust on esimene teade 1349. aastast, ehitus l\xc3\xb5petati aastatel 1442\xe2\x80\x931447. See on suuruselt teine kirik Transilvaanias. Peal\xc3\xb6\xc3\xb6vi pikkus on 50 m ja laius 24 m._NEWLINE_Kellatorn ehitati aastatel 1511\xe2\x80\x931545, praegune torn aastatel 1837\xe2\x80\x931862. Selle k\xc3\xb5rgus on 76 m (80 m koos ristiga) ja kirik on Transilvaania \xc3\xbcks k\xc3\xb5rgemaid._NEWLINE_Kiriku vanim osa on altar, mis p\xc3\xbchitseti 1390. aastal._NEWLINE_Kirik on Rumeenia kultuurim\xc3\xa4lestis nr CJ-II-m-A-07469.'